Jyväskylän kaupunki

Sisäinen tiedote perusopetuksen henkilöstölle 28.9.2021

Oppilaanohjausta tehostetusti Jyväskylän 8. ja 9. -luokkalaisille

Jyväskylän perusopetuksen 8. ja 9. -luokkalaisilla on mahdollisuus tehostettuun henkilökohtaiseen oppilaanohjaukseen.  Oppilaan oikeus saada tehostettua henkilökohtaista ohjausta perustuu 1.8.2021 voimaan tulleisiin perusopetuksen opetussuunnitelman perusteiden päivitykseen. Oppilaalla, joka tarvitsee perusopetuksen jälkeisiin jatko-opintoihin hakeutumiseen liittyvää tukea, on oikeus oppilaanohjauksen lisäksi saada tarpeidensa mukaista tehostettua henkilökohtaista oppilaanohjausta vuosiluokilla 8. ja 9.  Ohjauksessa keskitytään kehittämään oppilaan jatko-opintovalmiuksia ja ohjaamaan oppilas hänelle sopiviin jatko-opintoihin.

Tehostetun ohjauksen tarve arvioidaan koululla

Tehostetun henkilökohtaisen oppilaanohjauksen tarpeen arvioi ensisijaisesti opinto-ohjaaja oppilaanohjauksen sisältöjen ja tavoitteiden näkökulmasta. Ohjaus on kaikkien koulussa työskentelevien yhteistä työtä. Tehtävät, roolit ja yhteistyömuodot kuvataan syksyn aikana päivitettävissä koulukohtaisissa ohjaussuunnitelmissa.

Tehostetussa oppilaanohjauksessa oppilaalle annetaan henkilökohtaista ja muuta oppilaanohjausta sekä laaditaan henkilökohtainen jatko-opintosuunnitelma.  Ohjauksessa huomioidaan nuoren yksilölliset lähtökohdat ja vahvuudet, vahvistetaan huoltajien kanssa tehtävää yhteistyötä sekä työskennellään monialaisesti.

Tehostettua oppilaanohjausta suositellaan muun muassa oppilaalle, joka saa erityistä tukea, opiskelee vuosiluokkiin sitomattomasti, siirtyy yläkoulun aikana valmistavasta ryhmästä perusopetukseen tai jonka opinnoissa edistyminen heikkenee esimerkiksi runsaiden poissaolojen, kouluakäymättömyyden tai elämäntilanteen muutosten takia. Lisäksi tehostetun oppilaanohjauksen tarvetta on syytä arvioida, mikäli oppilas saa esimerkiksi tehostettua tukea, vaihtaa koulua yläkoulun aikana tai on sijoitettuna kodin ulkopuolelle.

Oppilaanohjauksen lomake Wilmassa

Jyväskylän perusopetuksessa otetaan lokakuun aikana käyttöön päivitetty oppilaanohjauksen lomake, joka löytyy Wilman Lomakkeet-osiosta (Oppilaanohjaus OPO). Lomakkeelle on lisätty merkintäkohta, mikäli oppilas saa tehostettua henkilökohtaista oppilaanohjausta, sekä henkilökohtaisen jatko-opintosuunnitelman edellyttämät kentät. Lomaketta voidaan näistä muutoksista huolimatta käyttää kaikkien oppilaiden henkilökohtaisessa ohjauksessa.

Lomakkeeseen on määritetty oppilaalle sekä hänen huoltajalleen näkyviä kenttiä sekä kenttiä vain opolle näkyviä merkintöjä ja lisätietoja varten (ei muutosta). Opinto-ohjaaja vastaa oppilaskohtaisten tietojen kirjaamisesta sekä tehostetun oppilaanohjauksen merkitsemisestä. Huoltajalle on lisätty kirjoituskenttä, jonka kautta huoltajalla on mahdollisuus halutessaan osallistua ja kommentoida oppilaan jatko-opintosuunnitelmaa.

Koulukohtaisia ohjaussuunnitelmia päivitetään siten, että niissä huomioidaan tehostettu henkilökohtainen oppilaanohjaus sekä laajennetun oppivelvollisuuden myötä tullut ohjaus- ja valvontavastuu. Kehittämisyksikkö tuottaa päivitykseen tukimateriaalia, joka toimitetaan kouluille lokakuun aikana.

Oppivelvollisuuden laajentuminen 1.8.2021 lisäsi opetuksen järjestäjän ohjaus- ja valvontavastuuta

Jatkossa oppivelvollisuus päättyy, kun nuori täyttää 18 vuotta tai kun hän on suorittanut toisen asteen tutkinnon. Oppilaan on haettava ennen 9. luokan päättymistä toisen asteen koulutukseen, nivelvaiheen koulutukseen tai muuhun oppivelvollisuuden piiriin kuuluvaan koulutukseen. Hakuaika perusopetuksen jälkeisiin koulutuksiin on ensi keväänä 22.2.-22.3.2022.

Opinto-ohjaajan tehtävänä on ohjata ja valvoa, että oppilas täyttää hakeutumisvelvoitteensa. Lisäksi tulee yhteishaun tulosten julkaisemisen jälkeen tarkistaa, onko oppilas saanut opiskelupaikan. Jos oppilas jää ilman opiskelupaikkaa yhteishaussa, opinto-ohjaaja ottaa yhteyttä nuoreen ja hänen huoltajaan ja tarjoaa ohjausta, jotta nuori voi hakea opiskelupaikkaa jatkuvassa haussa.

Kesän aikana ohjausta toteutetaan Jyväskylässä yhteistyössä etsivän nuorisotyön sekä Ohjaamon kanssa. Myös asuinkunnan ohjaus- ja valvontatehtävä sijoittuu Jyväskylässä Ohjaamoon. Perusopetuksen järjestäjän ohjaus- ja valvontavastuu päättyy seuraavan koulutuksen järjestäjän valvontavastuun alkaessa tai viimeistään ministeriön vuosittain päättämänä ajankohtana elokuun loppupuolella.

Perusopetuksen oppilaanohjausta kehitetään Jyväskylässä yhteistyössä Muuramen, Laukaan ja Jämsän kanssa. Tavoitteena on edistää perusopetuksen oppilaanohjauksen vaikuttavuutta sekä tukea ja vahvistaa oppilaanohjauksen toimintatapoja ja alueellista yhtenäisyyttä. Erityisesti kehitetään nivelvaiheen siirtymiä tukevia toimintatapoja sekä tehostetun henkilökohtaisen oppilaanohjauksen käytänteitä. Lukuvuodelle 2021–2022 oppilaanohjauksen kehittämiseen on saatu opetus- ja kulttuuriministeriön erityisavustusta osana valtakunnallista Oikeus oppia -kehittämisohjelmaa.

**Lisätietoja:**
hankekoordinaattori Tarja Puura, kasvun ja oppimisen palvelut, p. 040 776 2012, tarja.puura@jyvaskylä.fi
palveluesimies Minna Kuutti, kasvun ja oppimisen palvelut, p. 050 470 8662